**Ενδεικτικές απαντήσεις - Ο πιστός φίλος, Όσκαρ Ουάιλντ**



**Ενότητα 2η: «Νωρίς το άλλο πρωί, ο... γιατί ήταν πολύ καλός μαθητής.»**

1. Να παρουσιάσετε σε μία παράγραφο 10 σειρών περίπου το νόημα της 2ης ενότητας του κειμένου.

 Την επόμενη μέρα ο μυλωνάς πήγε στο σπίτι του Χανς, για να τον πάρει να του επιδιορθώσει τη σκεπή. Ο μικρός του φίλος, παρόλο που ο μυλωνάς τον κατηγόρησε άδικα για τεμπελιά και παρόλο που ο ίδιος είχε πολλές δικές του δουλειές, πήγε και έκανε την κοπιαστική εξυπηρέτηση στο μυλωνά. Όμως εκείνος ξανά την επομένη τον υποχρέωσε να πάει τα πρόβατά του στο βουνό για βοσκή. Αλλά και όλες τις επόμενες μέρες τον φόρτωσε με κοπιαστικές δουλειές, με αποτέλεσμα να παραμελεί ο Χανς τον κήπο του. Ωστόσο, ο μυλωνάς πάντα υπενθύμιζε υποκριτικά στο μικρό του φίλο ότι όλα γίνονται στο όνομα της φιλίας τους και του υποσχόταν για δώρο ένα παλιό και άχρηστο καροτσάκι, που το είχε για πέταμα.

1. Δώστε έναν τίτλο στην ενότητα.

«Η εκμετάλλευση της φιλίας του Χανς από τον μυλωνά.»

1. Να χαρακτηρίσετε τον μυλωνά με βάση τα ακόλουθα αποσπάσματα: **α).***“«Μα την πίστη μου», είπε ο μυλωνάς… ότι τότε κάνει καλό.»”* **β)** *“ «Ε, στ’ αλήθεια», απάντησε ο μυλωνάς… να το κάνω μόνος μου».”* **γ)** *“ «Α!», είπε ο μυλωνάς… θα μάθεις και τη θεωρία».”* **δ)** *“ο μικρούλης Χανς δούλευε για το μυλωνά, κι ο μυλωνάς έλεγε ένα σωρό ωραία πράγματα για τη φιλία…”*

 Με βάση το απόσπασμα **(α)** ο μυλωνάς θα μπορούσε να χαρακτηριστεί ως **σκληρός** και **άπονος**,καθώς υποχρέωνε το παιδί στο όνομα της δήθεν φιλίας του να κάνει σκληρές δουλειές, παρόλο που εκείνο ήταν κουρασμένο και είχε δικές του δουλειές. Ακόμα δε λυπήθηκε το παιδί που το ξύπνησε και το πλήγωσε αποκαλώντας το τεμπέλη. Επίσης, φαίνεται πόσο **εγωκεντρικός** είναι ο μυλωνάς. Παρόλο που ο Χανς είχε δικές του δουλειές, τον υποχρέωνε να εξυπηρετεί εκείνον.

 Στο απόσπασμα **(β)** ο μυλωνάς επιβεβαιώνει τον χαρακτηρισμό του ως **εκβιαστή**, αφού χρησιμοποιεί, όπως και σε άλλα αποσπάσματα του κειμένου, την υπόμνηση του δώρου που θα έδινε ως αντάλλαγμα για τις εξυπηρετήσεις του Χανς, ώστε να τον αναγκάζει να υποκύπτει στον ψυχολογικό εκβιασμό.

 Στα αποσπάσματα **(γ)** και **(δ)** ο μυλωνάς αποδεικνύει πόσο **ανακόλουθος** και **υποκριτής** είναι. Προβάλλει συνεχώς μεγαλόστομες θεωρίες για τη φιλία ενώ στην πράξη ήταν ολότελα διαφορετικός κι εκμεταλλευόταν τη φιλία του Χανς.

1. Σε ποια σημεία της ενότητας θεωρείτε ότι ο μικρούλης Χανς θα έπρεπε να θέσει ένα όριο στις «φιλικές» απαιτήσεις του μυλωνά και γιατί;

 Ο μικρούλης Χανς σε πολλά σημεία της ενότητας θα έπρεπε να έχει θέσει ένα όριο στις «φιλικές» απαιτήσεις του μυλωνά προστατεύοντας τον εαυτό του από τον υποτιθέμενο «φίλο» του.

 Συγκεκριμένα όταν ο μυλωνάς του ζήτησε να πάει να επισκευάσει τη στέγη της αποθήκης του μύλου του. Όπως αναφέρεται στο κείμενο *«Ο καημένος ο μικρούλης Χανς βιαζόταν να πάει να δουλέψει στον κήπο του, γιατί τα λουλούδια του είχαν μείνει δυο μέρες απότιστα, αλλά δεν ήθελε να πει όχι στο μυλωνά, μια και ήταν τόσο καλός φίλος του.»* (σελ.176)

 Επιπλέον όταν ξανά την επόμενη μέρα παρά την κούρασή του ο Χιου του ζήτησε να πάει τα πρόβατά του στο βουνό. *«Ο καημένος ο μικρούλης Χανς φοβήθηκε να φέρει αντίρρηση... κι όταν γύρισε, ήταν τόσο κουρασμένος, που τον πήρε ο ύπνος στην καρέκλα του και δεν ξύπνησε παρά μονάχα όταν ξημέρωσε για τα καλά.»* (σελ. 176)

 Τέλος, ασφαλώς στο σημείο που αναφέρεται η απελπισία που έπιανε τον Χανς, καθώς ποτέ δεν του έμενε χρόνος να φροντίζει τα λουλούδια του... *«Όμως ποτέ δεν κατάφερνε να φροντίσει τα λουλούδια του... κι αυτό είναι πράξη γνήσιας γενναιοδωρίας”.»* (σελ. 176-177)

 Στην ιστορία αυτή παρακολουθούμε έναν μεγαλύτερο και ισχυρότερο πονηρό άνθρωπο να εκμεταλλεύεται την αγαθότητα ενός νέου αγνού ανθρώπου στο όνομα της φιλίας. Δυστυχώς, πολλές φορές στη ζωή άνθρωποι γίνονται θύματα, προκειμένου να γίνουν αρεστοί και να μη χάσουν από κοντά τους πρόσωπα που νομίζουν γι’ αυτούς σημαντικά. Όμως, στην αληθινή φιλία υπάρχει αλληλοκατανόηση, ειλικρινής αποδοχή και ουσιαστική αλληλοϋποστήριξη.

1. Στην αφήγηση χρησιμοποιείται διάλογος. Τι εξυπηρετεί αυτή η τεχνική του συγγραφέα;

 Ο διάλογος κάνει την αφήγηση πιο παραστατική και ζωηρή. Προσφέρει θεατρικότητα και ζωντάνια, δίνει τη δυνατότητα να σκιαγραφηθεί η προσωπικότητα και η ψυχοσύνθεση των ηρώων μας μέσα από τα λεγόμενά τους, το πώς επικοινωνούν ή αντιπαρατίθενται. Στην περίπτωση του μικρούλη Χανς με το Χιου το μυλωνά έρχονται σε αντίθεση η απλοϊκότητα, η τρυφερότητα και η ευαισθησία του πρώτου με τον ωφελιμισμό, την ιδιοτέλεια και τη σκληρότητα του δεύτερου.

